DA Den Europæiske Unions Tidende CE 78/219

(2004/C 78 E/0224)

SKRIFTLIG FORESPØRGSEL E-3073/03

af Ioannis Marínos (PPE-DE) til Kommissionen

(20. oktober 2003)

Om: Udgifter til banktransaktioner i Grækenland

Ifølge pressemeddelelser i Grækenland agter de græske banker at opkræve gebyrer for alle banktransaktioner (herunder de mere enkle, som f.eks. en meddelelse om kontobeholdningen), der udfører af personalet ved bankernes skranker. Ifølge de samme meddelelser vil der for hver valutatransaktion blive opkrævet mindst 2 EUR, og dette vil ligeledes være tilfældet ved indbetaling på og udbetaling fra en kontoindehavers konto, medens der for en enkel meddelelse til sidstnævnte om dennes kontobeholdning vil blive opkrævet et gebyr på 1,5 EUR.

Det bør anføres, at ud over forretningsmænd og i tusindvis af andre græske kontoindehavere foretager i hundredtusindvis af græske pensionister transaktioner uden for bankernes skranker, selv om det er indlysende, at de ikke har stort kendskab til anvendelsen af pengeautomater, internet og det såkaldte »phone banking«-system. Hvis ovennævnte planer vedtages, vil især pensionisterne støde på problemer, idet de, hvis de vil undgå ovennævnte gebyrer for transaktioner ved skrankerne, vil være tvunget til at benytte pengeautomaterne (som sædvanligvis findes uden for banklokalerne) med bl.a. det resultat, at de let bliver mål for de utallige kriminelle, som i de seneste år har hærget i Grækenland.

Hvor høje er de gebyrer, som opkræves for hver indbetaling, udbetaling og meddelelse om kontobeholdningen for de europæiske borgere i de 14 andre af EU's medlemsstater? Hvad er hhv. den gennemsnitlige rente på en sigtkonto og en opsparingskonto i de tolv lande i eurozonen?

Svar afgivet på Kommissionens vegne af Frederik Bolkestein

(17. december 2003)

Kommissionen beklager, at den ikke har tilstrækkelige oplysninger til at kunne besvare den skriftlige forespørgsel fuldt ud.

Så vidt Kommissionen er orienteret, fastsættes gebyrer for banktransaktioner af den enkelte bank på grundlag af dens omkostninger og konkurrenceforholdene. Hvis priserne, som det hævdes i den skriftlige forespørgsel, er de samme for alle banker, og det ærede medlem har grund til at tro, at der er tale om en hemmelig samordning bankerne imellem med hensyn til fastsættelse af ens gebyrer, foreslår Kommissionen, at det ærede medlem fremlægger disse oplysninger for de nationale konkurrencemyndigheder. Principielt skrider Kommissionen ikke ind i forbindelse med gebyrer. Den eneste EU-bestemmelse, der omhandler gebyrer for betalinger, er Rådets forordning (EF) nr. 2569/2001 af 19. december 2001 om grænseoverskridende betalinger i euro (1), ifølge hvilken, der ikke må gøres forskel på nationale betalinger og grænseoverskridende betalinger i euro.

Med hensyn til oplysninger vedrørende gebyrer i medlemsstaterne, som borgerne opkræves for indbetalinger, udbetalinger og kontooplysninger, har Kommissionen ikke indsamlet og er heller ikke bekendt med eksistensen af sådanne oplysninger. Adskillige tusinde pengeinstitutter i EU fastsætter selvstændigt disse priser, og der indsamles ikke gennemsnitspriser pr. land for disse gebyrer.

Med hensyn til gennemsnitlige rentesatser på løbende konti og opsparingskonti i de tolv lande i euroområdet er det Den Europæiske Centralbank (ECB), der indsamler og offentliggør visse ikke-harmoniserede nationale statistikker over indskud på løbende konti, tidsindskud og opsparingskonti. Sådanne satser kan imidlertid ikke sammenlignes direkte. Tabellerne fra ECB kan findes på internettet på følgende adresse: (http://www.ecb.int/stats/nrir/rir_nrir.pdf). Kommissionen tilsender særskilt det ærede medlem en kopi af de mere detaljerede tabeller.

I juni 2003 lå de gennemsnitlige rentesatser fra 0,15 % til 1,48 % for løbende konti, og fra 0,04 % til 3,15 % for opsparingskonti i de medlemsstater, hvor sådanne oplysninger var til rådighed. Gennemsnittet for euroområdet lå på 1,85 % for indskud med et års løbetid og 1,83 % for indskud med en opsigelse på op til tre måneder.

(1) EFT L 344 af 28.12.2001.